Auto ajoi ihmisten päälle Siilitien metroaseman lähellä, neljä loukkaantui – Poliisi: kuljettaja mahdollisesti saanut sairauskohtauksen

Poliisin tekemissä alustavissa tutkimuksissa ei ole todettu viitteitä tahallisuudesta tai päihteistä. Tapausta tutkitaan muun muassa törkeänä liikenneturvallisuuden vaarantamisena.

Ainakin neljä ihmistä loukkaantui, kun auto ajoi ihmisten päälle Siilitien metroaseman lähellä Helsingissä lauantaina iltapäivällä. Pelastuslaitos sai hälytyksen turmasta kello 13.46.

Poliisin mukaan turma-auton kuljettaja oli mahdollisesti saanut sairauskohtauksen ja menettänyt kuljettamansa ajoneuvon hallinnan. Poliisin tekemissä alustavissa tutkimuksissa ei ole todettu viitteitä tahallisuudesta tai päihteistä.